<classify> KATIBU Mkuu Kiongozi, Balozi John Kijazi amesema kuanzia sasa, vikao vya kiserikali na mikutano yote ya viongozi wa ngazi za juu serikalini itafanyika rasmi katika Ikulu ya Chamwino, jijini Dodoma.Akizungumza Ikulu Chamwino na Makatibu Wakuu na Naibu Katibu Wakuu wa wizara mbalimbali, Balozi Kijazi alisema baada ya kuandaa jengo hilo kubwa na la kisasa kwa ajili ya shughuli mbalimbali za kiofisi za serikali, sasa limekamilika na mikutano na vikao mbalimbali vya viongozi vitafanyika hapo.Balozi Kijazi alisema baada ya jengo hilo kukamilika, viongozi wa kitaifa ikiwa ni pamoja na Rais, Makamu wake, Katibu Mkuu Kiongozi na viongozi wengine, watafanyia mikutano yao katika jengo hilo.Balozi Kijazi alisema baada ya kukamilika kwa jengo hilo kubwa na la kisasa, hakutakuwa tena na suala la viongozi kuhamahama au kufanyia mikutano na vikao katika jengo la Tamisemi bali Ikulu Chamwino.Alisema tangu Rais Magufuli ahamie jijini Dodoma Oktoba 12, mwaka huu, uhamaji wao umekuwa ukiendelea ikiwemo kukamilisha jengo hilo, hivyo sasa mikutano mbalimbali itafanyika Ikulu Chamwino. Alisema yeye, makatibu wakuu na naibu makatibu wakuu wameandika historia kwa kufanyia mkutano wa kwanza katika jengo hilo.Alisema kuhama si kazi ndogo, kunahitaji rasilimali nyingi za watu, fedha, nguvu na shughuli nyingine hivyo wanajivunia kukamilisha uhamaji huo kwani katika miezi miwili haikutarajiwa uhamaji kukamilika. Balozi Kijazi alisema serikali tayari imeshahamia Dodoma rasmi na hivyo shughuli zake mbalimbali za huduma kwa wananchi na kufanya mikutano nazo zimehamia Dodoma, hakuna tena kurudi Dar es Salaam.Alisema baada ya serikali kuhamia Dodoma, kila ofisi ya serikali sasa imejaa ambapo mikutano ya viongozi wa juu serikali itafanyikia hapo na hakuna tena kwenda jengo la Tamisemi au kuhamahama. Balozi Kijazi alisema tangu Rais John Magufuli aende wiki iliyopita, viongozi wamekuwa wakijipanga, lakini kuanzia sasa ni rasmi kutumia jengo hilo kwa ajili ya mikutano ya viongozi wa juu wa serikali.  <topic>: kitaifa 